Operațiune desfășurată de polițiști în Cluj-Napoca! Din investigațiile efectuate a rezultat că, începând cu anul 2023, în municipiul Iași a funcționat o rețea de distribuție de droguri și substanțe psihoactive, având un inculpat în rolul de lider. Acesta a obținut droguri de mare risc de la diferiți furnizori, în special din Cluj-Napoca.
Ulterior, prin intermediul altor inculpați (persoane din cercul său apropiat), a comercializat în principal către adolescenți, majoritatea fiind elevi la instituții de învățământ din Iași, unii dintre aceștia devenind la rândul lor furnizori de droguri pentru alți tineri.
"În data de 21.03.2024, procurorii Direcției de Investigare a Infracțiunilor de Criminalitate Organizată și Terorism – Serviciul Teritorial Iași împreună cu polițiștii Brigăzii de Combatere a Criminalității Organizate Iași au pus în aplicare 24 de mandate de percheziție domiciliară în județele Iași și Cluj, într-o cauză penală privind săvârșirea infracțiunilor de trafic de droguri de risc și mare risc, deținere, fără drept, de droguri de mare risc în vederea consumului propriu și efectuarea de operațiuni cu produse știind că acestea sunt susceptibile de a avea efecte psihoactive, fără a deține autorizație.
Din cercetările efectuate a rezultat faptul că, începând cu anul 2023 pe raza municipiului Iași a acționat o rețea de distribuție de droguri și substanțe psihoactive, în care rolul de lider a fost deținut de către un inculpat (recidivist, condamnat anterior pentru fapte similare), care s-a aprovizionat cu drogul de mare risc cunoscut sub denumirea generică de cristal (3-CMC), dar și cu droguri de risc (canabis și ketamină), de la diverși furnizori, în special din municipiul Cluj-Napoca, iar ulterior, prin intermediul altor inculpați (persoane din cercul său apropiat), le-a comercializat preponderent către adolescenți, mare parte elevi ai unor instituții de învățământ din municipiul Iași, unii dintre aceștia devenind la rândul lor furnizori pentru alți tineri.
De asemenea, din probatoriu a mai rezultat că liderul rețelei a distribuit și comercializat droguri de mare risc și cu ocazia unor evenimente muzicale organizate într-un local public, pe care l-a închiriat pentru o perioadă în cursul anului 2023", transmite DIICOT.
În urma perchezițiilor domiciliare, s-au găsit și confiscat aproximativ 2 kilograme de substanțe de tip cristal, din categoria drogurilor de mare risc și a celor cu efect psihoactiv (3-CMC și 2MMC), sumele de 57.000 lei și 5.600 de euro, un pistol cu gaz, o macetă, 1 pistol cu bile, 32 de telefoane mobile, precum și alte mijloace de probă. La datele de 21 și 22.03.2024, procurorii Direcției de Investigare a Infracțiunilor de Criminalitate Organizată și Terorism – Serviciul Teritorial Iași au decis reținerea a 12 inculpați (dintre care 4 minori), urmând să fie sesizat judecătorul de drepturi și libertăți din cadrul Tribunalului Iași cu propunerea de arestare preventivă a acestora.